ครึ่งบ่ายไม้สั้น – บล.คันทรี่กรุ๊ป
บริษัทหลักทรัพย์ คันทรี่กรุ๊ป สรุปทิศทางและแนวโน้มตลาดบ่ายนี้
30 มิ.ย. 2558

สรุปตลาดภาคเช้า
ตลาดภาคเช้าปรับตัวลดลง ขณะที่ตลาดรอบบ้านปรับตัวเพิ่มขึ้น ต่างประเทศรีบาวด์ขึ้นหลังจากปรับตัวลงแรงวานก่อน สำหรับตลาดไทยถูกมุมมองของผลประกอบการ 2Q58 ของกลุ่มธนาคารกดดัน หลังจากเริ่มมีการปรับลดประมาณการณ์กำไรสุทธิ เนื่องด้วย NIM ที่หดตัว, แนวโน้มการตั้งสำรอง และมุมมองต่อเศรษฐกิจไทยที่ซบเซาจากปัญหาภัยแล้ง ปิดตลาดภาคเช้าดัชนีเปลี่ยนแปลง -6.28 จุด (-0.42%) มาอยู่ที่ 1,504.91 จุด มูลค่าการซื้อขาย 1.9 หมื่นล้านบาท
แนวโน้ม ภาคบ่าย
ประเมินดัชนีคาดว่าจะปรับตัวลดลงต่อ เรามองหุ้นกลุ่มธนาคารจะนำตลาดลง ประกอบกับตลาดต่างประเทศยังจับตาประเด็นหนี้กรีซ เราแนะนำให้ทยอยสะสมหุ้นกลับคืน ที่แนวรับแรก 1,500 จุด โดยเน้นหุ้นกลุ่มพลังงานทดแทน เช่น TPCH ที่เงื่อนไข Feed in tariff ของการเปิดประมูลโรงไฟฟ้า Biomass จะมีความชัดเจนในเดือน ก.ค.
วิเคราะห์ทางเทคนิค
ML ราคาปิด 2.06 บาท
แนวรับ 2.02 บาท    แนวต้าน 2.10, 2.40 บาท
แนว cut loss หากใกล้จะหลุด 1.99 บาท
กราฟ  ML แกว่งตัวออกด้านข้าง ระหว่าง 2.0-2.10 บาท มาเป็นระยะเวลาราว 2 เดือน ขณะที่ RSI กลับยกฐานสูงขึ้นเรื่อยๆ เป็น Divergence เชิงบวกขั้นรุนแรงที่จะผลักดันให้ราคาหุ้นวิ่งได้แรงขึ้น โดยจะต้องผ่าน 2.10 บาทขึ้นไปให้ได้ก่อน จากนั้นจะฟอร์มตัวได้ค่อนข้างไกล แนะนำซื้อสะสม
 
เด็กแนว
CEN  กลับมาหาเซนกันอีกครั้ง ราคาหุ้นเดินหน้าดีขึ้นเรื่อยๆ  อย่าเข้าใจว่านี่คือหุ้นเล็กปั่นขยันซอยนะ แต่นี่คือหุ้นที่ต้องสะสมเข้าพอร์ทอย่างตั้งใจ  เคยบอกไปเมื่อ week ก่อนว่าหุ้นเซน ถือเป็นพ่อของ UWC, RWI และ EMC เพราะถือหุ้นบริษัทเหล่านี้ไว้ทุกตัว  ซึ่งถ้าคิดเป็นมูลค่าออกมาเป็น Book value ของ CEN ได้ที่ 3.70 บาท สูงกว่าราคากระดานในตอนนี้ และทั้ง 3 บริษัทจะมีผลประกอบการที่พลิกสถานะขึ้นอย่างมีนัยยะสำคัญตั้งแต่ปีนี้เป็นต้นไป เช่น EMC จะรับรู้โครงการอสังหากว่า 3 พันล้านบาทมีการเปลี่ยนตัวผู้บริหารใหม่ งานนี้บุกตลุยงานบ้านและที่ดินแถบตะวันออกเต็มที่  ขณะที่ UWC มีงานเสาส่งกว่าพันล้านบาท และเมื่อได้โรงไฟฟ้าที่เตรียมประกาศซื้อ 2 โรงราว 20 MW เร็วนี้จะมีมูลค่าเพิ่มขึ้นมาก ส่วน RWI จะมีงานเพิ่มขึ้นมากตามสัดส่วนของงานก่อสร้างที่จะออกมา  เด็กแนวมองว่าตอนนี้ราคาหุ้นกลุ่มนี้ตั้งลำได้แล้วจึงเพิ่มมูลค่าให้แม่อย่างชัดเจน  ราคาหุ้นตรงนี้ถือว่าลงมามากแล้วการเข้าสะสมจึงเป็นโอกาสอันเหมาะอย่างมาก
ด้านสัญญาณทางเทคนิคกำลังก่อตัวโค้งๆ ที่แนว bottom แบบนี้คล้ายถุงเงินถุงทองจริงๆ และถ้าผ่าน 3.70 ขึ้นไปจะเห็นทรงชัดเจนเป็น Head&amp;Shoulder ขณะที่ตอนนี้ RSI ตัดขึ้นในกราฟราย week เป็นสัญญาณซื้อเต็มๆ จะวิ่งยาวไปหลายสัปดาห์เลยขอบอก ราคาที่ลงลึก ความเสี่ยงต่ำ หุ้นแบบนี้ จะวิ่งสวน SET นะขอบอก